**ai luat cu tine...**

*George Ioniţă*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ai luat cu tine...

ai luat cu tine doar amintirile -

câte au mai rămas

lăsând aici

scăunelul cu trei picioare

nu îţi va mai fi de folos

şi oricum

el trebuia să rămână aici

apoi ai încuiat încet uşa

trăgând parcă de timp

o dată...

de două ori...

şi ai pus cheia cu grijă

sub preşul ţesut de mama

din cârpe colorate

ai inspirat adânc din aerul acesta

de toamnă târzie

şi m-ai întrebat

„acum, încotro mergem fiule?”